khistorydata/jeongjo-sjw-relations huggingface dataset:
정조 3년 · 목
具戎服出便次陞座。○敎曰。以爾疾恙。尙未造朝。到此相見。已違予初料。則因本職之未謝。尙遲登對。予心之悵鬱。當復如何。暫爲出肅。亦有何傷。爾其隨後。卽爲肅命。囙爲登對。於驪州宿事。遣承旨傳諭于吏曹參議金亮行處。○降座乘輿。出行宮門外。降輿乘馬。予曰。駕後咫尺。人馬攔入。喧嘩忒甚。極爲駭然。禁喧郎廳知名以奏。各別禁飭事。仍爲分付。承旨李義翊曰。禁喧郎廳。崔守魯云矣。少頃。予曰。俄已申飭。而駕後喧譁漸甚。當該禁喧郞廳拿入。予曰。屢次申飭。而駕後喧譁。終不止息。極爲駭然。所當重治。而姑爲參酌。爲先汰厺後拿出。至 寧陵洞口作門外。下馬乘輿。至齋室門外。降輿入齋室。少選。具翼善冠黲袍。出齋室乘輿。詣 寧陵紅箭門外。降輿就板位。行四拜禮。仍詣 大王陵上。予曰。 陖司隨入。奉審 陵上。仍又巡審曲墻諸處。詣 陵上左傍。敎曰。 陵司進前。予曰。石物或有些少罅隙處。是何故也。 陵司奏曰。魂遊石下端小欹處。自古如此云矣。予曰。事知守僕。使之待令。予曰。此是子坐午向乎。 陵司奏曰。然矣。予曰。此處案山。與 王后陵上。同一案山乎。 陵司奏曰。然矣。良久。詣 王后陵上奉審。仍詣碑閣奉審。予曰。此碑卽故判書李正英之筆云。信否。陵司奏曰。此則未能詳知矣。詣丁字閣奉審訖。還入小次。酌獻禮時至。出小次。詣盥洗位盥洗訖。詣丁字閣階上板位。行四拜禮。入詣 神位前。三上香。行初獻禮。大祝讀祀文。亞獻官。領議政金尙喆。終獻官左議政徐命善。行禮訖。行望燎禮。還詣板位。行辭 陵禮。出紅箭門外。予曰。宋儒賢與 陵司。同詣 陵上奉審可也。予謂侍臣曰。己亥重回。來拜此 陵。惟予感慕之慨。固不自勝。而展禮順成。亦可幸甚。乘輿還至齋室。少頃。改具戎服。出齋室。乘輿詣 英陵洞口。予曰。都監作門。不設信地。而列陣於距洞口幾馬場之地。俄已下敎於該營大將。則豈敢乃已。此是領軍中軍誤聽之致乎。承敎大將誤傳之致乎。該營中軍。爲先記過。予曰。大將則在衛內。雖不領軍。軍務節制。旣皆主管。則傳敎之下。其所擧行。豈可如是錯誤乎。都承旨洪國榮曰。臣則果以下敎。分付本營。而中軍誤聽。如是擧行矣。降輿入齋室。改具翼善冠黲袍。出齋室。乘輿至 英陵紅箭門外。降輿入就板位。行四拜禮。仍詣 陵上奉審。又審視曲墻諸處後。還詣 陵前。予曰。 陵司待令乎。使之進前。予曰。此 陵姑無頉處乎。 陵司奏曰。無頉矣。予曰。此 陵亦與 寧陵同乎。承旨曰。同矣。仍周覽主峯山勢及局內龍乕。詣碑閣奉審。又詣丁字閣奉審。就板位。行辭 陵禮。還出紅箭門。乘輿至齋室。降輿入改具戎服。謂侍臣曰。我國禮樂文物。莫非 英廟制度。而宏規懿法。至今遵守。豈不盛哉。有防曰。爲我東方億萬年家法矣。予曰。 英廟　孝廟盛德大業。何敢形容說道。而到今繼述之方。乃是後嗣之責也。予於今日。展拜兩 陵。追慕之中。益切兢惕之心矣。 敎曰。遠陵行幸。與近 陵有異。 英陵　寧陵陵官。竝陞敍。 宗廟守僕及 本陵守僕守護軍。一竝考例施賞。少頃。出齋室。乘輿至洞口作門外。降輿乘馬。敎曰。自 寧陵洞口。至興仁之門。捧上言。予曰。百官插羽。至驪州行宮門外下馬乘輿。入行宮降輿。御淸心樓。予曰。都監中軍李昌運拿入。予曰。作門處所。自有信地。又已下敎。則營陣進退。何等愼重。而任意移次。何也。昌運奏曰。臣作門信地。未及詳知。不免錯誤之擧。莫非臣愚迷之罪也。國榮曰。俄者李昌運。言于臣曰。作門處所。果爲退步而排立云矣。今於帳前。糢糊仰對。極爲駭妄矣。予曰。果如卿言。則誠爲駭妄。而姑從寬恕之意。且以年老之故。不爲依法。大扺一營之事。爲主將者。亦安得辭其責乎。仍拿出。予曰。京畿監司入侍。予曰。今番行幸。民邑勞役。必非尋常。予所悶念之心。實不能須臾忘也。卿須體予此意。各別照飭。無使不聞不知之中。或有民間爲弊之患也。卿乃一道方伯也。列邑守令之賢否。小民之苦樂。莫非方伯之責。卿其勉之。本州亦有邑弊民瘼之可以釐草變通者。本牧使一一講確。登對時稟處可也。昌聖曰。本州則雖不無些少弊端。實無大段者矣。予曰。本州若有民弊。而予旣到此。不爲軫恤。則顒望之民情。豈不缺然。而予心亦豈安乎。予曰。大臣入侍。領議政金尙喆。左議政徐命善進伏。予曰。今日展拜兩 陵。予懷實不勝感愴。而今於此處。隔江西望。 仙寢私栢。鬱鬱入瞻。予每誦朱先正詩。坐久月沈 陵栢暗。不知何處跪陳辭之句。未嘗不歎息悲慨矣。尙喆曰。聖心追慕。安得不然。予曰。卿等先退休息。予曰。邑誌以爲。本以府陞牧云。蓋 睿宗朝遷奉英陵之後。有是陞號耳。民始曰。成化六年己丑。移奉 英陵云矣。予曰。淸心樓扁額。誰筆云耶。義翊曰。宋先正所書云矣。予曰。西北間山麓之中。隱暎入望者。是所謂報恩寺。而俗稱甓寺者乎。有防曰。然矣。予曰。嘗見輿地勝覽。驪江東岸鳳尾山上古神勒寺。有甓浮圖云。以此而有甓寺之稱耶。有防曰。甓寺之稱。必由於是矣。予曰。 英陵碑銘。是鄭麟趾所製乎。有防曰。然矣。予曰。此江通於何江乎。有防曰。此江與京江相通。南流則與三南相通也。予曰。本州多有簪纓世族。故櫛比繁華。無異京洛。村閭之富盛。人物之鮮明。恰似圜圖中所見。足可謂通道大邑矣。有防曰。沿江上下。亦有樓臺之可觀處矣。予曰。金履素之家。亦在何處乎。有防曰。在於行宮東墻外矣。 敎曰。吏曹參議金亮行處。更遣吏曹參判。期於偕入。予曰。儒賢以官職之未解。爲難進之端云。是可悶也。必遞官銜。然後可以入來云耶。承旨徐有防曰。官職未逓前前。終不敢登筵云矣。予曰。然則爲其進身之路。不得不姑解官職。然後可以得見矣。 敎曰。若是相持。尙未一面。殊非誠信底道。無寧姑解見職。以便儒賢之心。以開登筵之路。吏曹參議金亮行本職。今姑許逓。夜色向深。宮門已閉。明朝入侍事。偕來亞卿。更爲傳諭。仍與偕入。又敎曰。戶曹參判明日入侍事。遣史官傳諭。予曰。吏曹參議旣已許逓。明日則可以登筵乎。有防曰。明日則似當入侍矣。予曰。然則殊可幸也。予曰。此處頗爲暢濶。本州牧使所居處乎。有防曰。牧使間或來居於此。而此本客司云矣。予曰。政院處所。亦在何處乎。有防曰。行宮西墻外。卽是政院所接處矣。予曰。政院所屬。足可容接乎。有防衙舍窄迫。難於容接矣。
정조 3년 · 강
命別試殿試試官。以二望備擬。
정조 3년 · 목
敎曰。初八日文科別試殿試試官。文科則七試官。似難分排。依庚子絣行別科例。以二望推移備擬事。該房知悉。
정조 3년 · 강
奉敎徐龍輔。承旨徐有防。吏曹參判兪彥鎬。以吏曹參議金亮行附奏啓。
정조 3년 · 목
龍輔書啓以爲。臣奉聖敎。傳諭于吏曹參議金亮行所住處。則以爲。臣伏承明日入侍之命。使近侍傳諭。驚惶之極。固當趨詣。而職名在身。禮當肅謝。然後可以登對。此則非臣本分所致膺命。只自惶蹙云矣。○有防書啓以爲。臣奉聖敎。傳諭于吏曹參議金亮行所住處。則以爲。臣之伏蒙入侍之命。惶隕之極。不知所措。乞賜諒處。不勝大願云矣。○彥鎬書啓以爲。臣奉聖敎。傳諭于吏曹參議金亮行所住處。則以爲又伏承亞卿偕來之命。萬萬震懍。職名逓改之前。不得冒膺云矣。
정조 3년 · 강
召見大臣以下于驪州行宮。領議政金尙喆。左議政徐命善。戶曹參判宋德相。副司直金亮行。御史金勉柱。
정조 3년 · 목
敎曰。領左相入侍。兩儒賢御史同爲入侍。○予曰。卿等俱當衰耋之年。連日勞攘。不瑕有損。德相曰。臣等得免犬馬之疾。予謂亮行曰。予之一欲見卿之心。不翅如渴思飮。而前此敦召。亦云屢矣。誠意淺薄。莫回遐心。今於到此之後。始得相見。欣喜何可形諭。當初銓任之除拜。意有所在。而緣卿苦辭。亦未免許解。以便卿心。以開進路。而歉歎則深矣。亮行曰。臣濫廁抄選之列。私心愧恧。不敢一向違傲。今於行宮。親承德音。平昔憂結之極。至願畢矣。雖卽退塡溝壑。庶無餘憾矣。予曰。卿以山林宿德之賢。山斗之望。而自予嗣服以後。首先招延。丘園之束帛徒勤。空谷之蒲輪莫回。此皆予誠禮淺薄。不能感孚之致也。以是之故。徒切愧恧于中。今於謁 陵之行。路過式閭之地。庶幾因此而有相逢之便矣。何幸不我遐棄。幡然登對。企待之餘。實不勝慰倒也。今旣相面。可以繼此頻頻得見。而駕還之時。因與偕行。是予所望也。亮行曰。恩敎至此。謹當少加調病。卽爲隨後入城矣。予曰。今番之行。與之同載。則實爲萬幸。而聞以疾病。有難隨駕云。一向敦勉。亦近强迫。回鑾之時。勢將落後。予懷愴失。無以爲諭。必須加意善攝。遄復天和。卽爲上來。以輔不逮。是予所以深望也。亮行曰。臣當於未寒之前。卽爲上京矣。予曰。卿旣以從近上來爲言。誠可幸。予曰。行宮霎見。雖未從願渴望之餘。幸得相面。嘉言盛誨。可以得聞乎。亮行曰。臣有區區所懷。玆以手袖箚仰陳矣。予曰。言語之未能盡者。以文字詳陳好矣。予曰。此箚當從容省覽。用作座右之銘。而此外亦有可言者乎。亮行曰。無他可達者矣。予曰。卿旣有上來之約。良極欣幸。宋儒賢先旣造朝。卿又相繼彙進。出入經筵。啓沃君德。則其所資益於寡躬。當復如何。上京之期。的在何間耶。亮行曰。當於今月望後進發矣。予曰。金儒賢年歲幾何。而鬚髮盡白乎。對曰。年今六十五矣。予曰。予欲見面。平坐可也。亮行曰。臣亦願瞻天顏矣。德相曰。重逢此歲。展謁 陵寢。聖孝無窮。繼述之道。惟在於養民養兵二件事。伏望益加睿念焉。予曰。卿言甚好。當思自勉之道矣。予曰。兩儒賢相與商量。從近入城可也。德相曰。臣有忌故。過行後津頭祗迎矣。予曰。津頭稍遠。只於城外祗迎好矣。亮行曰。臣登筵之期。要之不遠。今則姑爲退厺矣。予曰。旣有蓋疹。久坐可悶。且相見不遠。先退好矣。予曰。御史進前。予曰。參下官之爲御史。雖有一二可據之例。今人終不若古人。故未得直差御史矣。然史官之京外摘奸。亦是應行之例。故今用是例者。良以此也。尙喆命善曰。史官之爲御史。古亦有例矣。予曰。御史書啓。果可謂詳明。而其中多有稟處者。大臣又旣登筵。仍爲陳達可也。勉柱曰。楊州牧使嚴璹。前後飭敎。不思奉承。懵未覺察。楊根縣監金載華。進排雜物。分定各面。怨聲載路。果川縣監李義和。孔路殘局。民怨藉藉。驪州牧使朴師崙。赴任屬耳。民怨喧騰。陰竹縣監李普瞻。居官三載。頌聲溢境。此外列邑。亦不無毀譽之可聞者。旣承聖敎。敢此仰達。而他不一一論列矣。予曰。陰竹縣監李普膽。治蹟爲一道之最云。殊極可尙。特賜熟馬一匹。其餘不治守令。一幷先罷後拿。予曰。朝家之軫恤民弊。前後飭敎。又果何如。而守令之敢行非法。如是浪藉者。極爲無狀矣。尙喆曰。以御史所奏觀之。犯法守令。雖不過數三邑。剝割之擧。誠極無據。其罪狀從當重勘。而當此幸行之時。畿邑守令。不可一時曠官。拿罷之代。卽令差出好矣。予曰。京畿守令未差之代。口傳差出。予曰。其中驪州。旣是 陵寢之邑。又當經宿幸行之所。凡諸擧行等節。比他自別。此外又當各別擇差矣。尙喆曰。今番則勿拘擇差好矣。予曰。然矣。隨駕人中。有可合者乎。命善曰。雖於承旨中。似無妨矣。予曰。然則同副承旨尹塾。極爲精幹。如此人。亦無不可乎。尙喆曰。誠好矣。○敎曰。旣有筵敎。同副承旨尹塾許逓。予曰。昨於路傍。見儒生疏。以先正院宇建立事爲請矣。此邑乃 孝廟陵寢之地。又先正杖屢之所。則追建俎豆之享。略寓一體祭祀同享之義。於情於禮。似無不可。卿等之意何如。尙喆等曰。此處設院。實合事宜矣。予曰。院宇疊設。旣有 先朝禁令。予於嗣服後。凡諸建院之請。亦未嘗允許。而至於此地。揆以情理。不可無先正院宇。故予欲許施矣。予曰。今番擧動。程路爲百餘里。所經且數三邑。民邑之貽弊。想爲不些。此不可無慰恤之道。當問於畿伯。如有弊瘼之可以釐革者。則各別變通。然後可安予心也。○敎曰。此是 陵寢邑。如有弊瘼。到利川宿後。使之条陳之意。預爲分付京畿監司處。予曰。今此 陵幸。雖出於情禮之不容已。而勞民興役。實爲矜悶。父老民人。欲爲召見。而略以文字。諭予至意焉。尙喆曰。以文字諭之則好矣。予命承旨李秉模書諭書。尙喆曰。伏見綸音。殿下愛民之意。溢於辭表。令人感泣。其所軫恤矜惻。常如今日之心。則生民之得蒙實惠。必不小矣。益加留念焉。予曰。卿言誠好矣。九重夏氊之上。常存今日之心。而念念不忘。則吾民其庶幾矣。敢不益勉也。予曰。京畿監司率民人等入侍。鄭昌順率民人進前。予命承旨徐有防。諭民人等曰。今番動駕。爾等多爲勞苦。誠可悶憐。如有弊瘼疾苦之可以登聞者。無隱畢陳。民人等曰。大小民人。各安生業。實無一毫弊端矣。命有防。讀諭民人等諭書綸音。予曰。只以文字讀諭。則民人輩。必難聽解。更以言語。一一解諭可也。有防逐条開諭。民人等聞之。有感激流涕者。雖無知少民。皆不覺感涕之被面。誠意孚感之速。有如是矣。予又命有防諭之曰。爾等卽予之赤子也。予卽爾等之父母也。子有疾苦愁憂之事。而爲父母者。不聞不知。不思所以救濟之道。則於心。其能乎。予旣來此。召見爾等。爾等如或有隱瘼痼弊之爲爾等愁惱者。毋以爲難。細細陳達於予可也。民人等曰。實無受弊之事矣。予謂昌聖曰。俄已下敎。卿其聞知否。本州苟有民瘼。卿其悉心採訪。今日利川宿所。陳達可也。予曰。大臣先退休歇。○敎曰。斥和死節人子孫之居在邑底者。一幷待令。仍爲入侍。副司直洪秉纉。司果洪秉殷。前僉正元羽孫。前參奉元有曾。生員元翼孫。幼學元百孫元錫孫曺允亮金履裕進前。予曰。爾等誰之子孫。誰之族屬乎。各各陳達也。予曰。爾等俱是世臣子當與國家同休戚者也。必須各勉其業。毋負朝家培養之意。毋忝爾等祖先之賢也。拜 陵歸路。召見爾等者。予意實有所感而然矣。命秉纉等先退。予曰。故相臣閔鎭遠家。在於本州云矣。然乎。義翊曰。今其祠宇。尙在此處矣。
정조 3년 · 강
諭廣州利川驪州士民父老等。
정조 3년 · 목
敎曰。予寡人。爲爾等父母。德不足以綏爾黎庶。恩不足以惠爾黎庶。頻年水旱。俾爾等不免飢荒之憂。矧玆畿甸。土瘠而民貧。賦繁而役殷。念爾等困苦愁惱之狀。予寡人錦玉縻安。幸今天六心垂祐。穡事告登。 園陵祗謁。原隰省歛。覩黃雲之遍野。喜蒼生之安堵。見爾等欣欣相告之色。予亦爲之嘉悅。噫式遵道 祖宗朝故事。爰有此行。而凡爲下民之弊者。命諸邑。一竝蠲除之。至若輦路所過之處。不可無別般施惠之道。聚三邑之人。設科而取之。小民則今年三邑秋賦。特令減之。凡三邑士庶年七十以上賜食肉。年八十以上再經行幸者。各賜一資。曾經卿宰年七十以上在近邑者。亦賜食物。以表君臣相悅之意。嗚呼予寡人。雖居九重。每念民間疾苦。或有頒恩布澤之政。而爲長吏者。多不能宣布德意。使實惠下究。時一思之。若恫在已。今見爾等扶老携幼。紛集爭迎。而予爲爾等。不能盡父母之責。對爾等。予心實多慚愧。然爾等須思 祖宗朝舊澤。且念予視爾等如赤子之意。各修爾業。各安爾生。母負予寡人至意。噫行駕殆二百里。駐蹕乃八九日。凡所以優恤慰勞於三邑之人者。特異於常格而然也。故玆諭示。想宜知悉。
정조 3년 · 강
命故相臣閔鎭遠祠宇致祭。
정조 3년 · 목
敎曰。故相臣閔鎭遠。可謂藎臣。聞其祠宇。在于邑底云。以其支孫之逆。不思念舊之道乎。自本道特爲致祭。
정조 3년 · 강
汰都監中軍李昌運。以李漢昌代之。
정조 3년 · 목
訓鍊大將洪國榮啓言。臣營中軍李昌運。昨日陣上擧行。帳前奏對。良足可駭。請汰厺。從之。又啓言。中軍今方有窠。以禁軍別將李漢昌。請移差。從之。
정조 3년 · 목
敎曰。訓鍊中軍李昌運。因大將所奏。旣已汰厺。捕將之任。勢難察任。改差。
정조 3년 · 목
具戎服出便次乘輿。出行宮門外乘馬。謂義翊曰。來時路傍禾穀。得免傷損云。是甚可幸。而每當還。之際。人情易致懈忽。更加禁飭事。分付京畿監司及差使員等處。觀光民人。亦勿禁逐事。竝爲申飭。予曰。晩後日氣頗熱。連日趲程之餘。軍兵之勞苦可悶。緩驅徐行。勿爲疾馳事。宣傳官持令旗。分付於各營門。到利川邑內。顧謂侍臣曰。路傍民人。比昨又多何也。義翊曰。昨日未及來者。今皆漸聚云矣。入宮門下馬。御正堂。予曰。領左相入侍。領議政金尙喆。左議政徐命善進伏。予曰。予則無事。而卿等連爲行役。能無大端損節。良庸欣幸。 敎曰。京畿監司利川縣監。率民人入侍。鄭昌順李端會率民人進前。命承旨徐有防諭之曰。遠路動駕。多日馳驅。列邑民人。自多勞役之事。予心矜悶。實不能須臾忘也。旣以儲置米會減。又命秋大同蠲減。以爲一分救濟之策。而此外。亦豈無疾若愁怨之端乎。予寡人爲爾等父母。夙宵一念。常恐不能盡子育之道。未免有損瘠之患。故耿耿在中。錦玉縻安。今於輦路之過。見爾等扶老携幼。坌集道傍。有若赤子之就慈母。予於是。益不勝歉愧于心矣。今者特召爾等。使進於前。欲問其弊瘼。爾等其皆陳達可也。予曰。綸音中辭意。亦以言語。逐条解諭也。有防解諭。民人等皆起伏告曰。伏蒙國恩。樂安業。如有弊瘼。則豈有所諱而不爲陳達乎。予曰。爾等皆予赤子也。予以否德。雖不能盡父母之責。爾等必思 祖宗朝保育之澤。又念予軫恤之意。各動爾業。各安爾生。母負予寡人至意也。民人等起拜曰。臣等得見父母之顏。更無所恨矣。予謂聖昌曰。驪州利川邑弊民瘼。其皆採探。一一敷陳也。聖昌曰。驪利兩邑之弊中。只有續田一事也。蓋田等第。一番定式之後。雖逢災年。元無許頉之規。是爲大弊矣。予曰。本縣縣監。旣已登筵。如有所見。亦爲陳達可也。端會曰。所謂原田。則或遇災荒之年。初無掛鎌之穀。而亦皆一一徵稅。不入於給災之中。故此爲民間大弊矣。予曰。然則何以變通。然後庶可謂救弊之道乎。畿伯及本縣監。各陳意見也。聖昌端會曰。若以原田。或降爲續田。則或爲變通之道。而國用甚縮。不敢輕請矣。予曰。國用之耗縮。猶屬第二件事。如有一分救民之道。則豈不大幸乎。卿等勿以國用爲慮。只從意見出擧条。以爲稟處之地可也。予曰。民弊。亦爲陳達也。端會曰。本邑民人。春間受廣州移轉米。以爲農糧矣。當秋成。可以輸納。而山城遠遠。民皆爲苦矣。予曰。山城險路。趁期輸納。果甚矜悶。然則一傡蕩減爲好耶。端會曰。臣意莫重國穀。不必蕩減。只於本邑捧留。則可爲實惠矣。予曰。苟知其爲民弊端。則此不必下廟當稟處特爲許施。有何難乎。畿伯亦以此意出擧措擧行。以爲依此擧行之地可也。予曰。此二件事外。亦有何弊乎。當此親詢之日。無遺陳達可也。聖昌端會曰。此外無他弊矣。予曰。利川本是殘邑。而閭閻之櫛比。人物之繁息。無異大邑。是何故也。昌聖曰。土地膏沃。生理甚好。故頗爲繁盛矣。予曰。本邑戶數爲幾何。端會曰。五千餘戶矣。予曰。結數爲幾何。端會曰。三千四十二結矣。予曰。然則土地亦可謂廣濶矣。昌聖曰。本邑爲十四面。而境土頗廣矣。予曰。此邑何以爲都護府乎。昌聖曰。土沃民多。而爲廣州屬邑故然矣。予曰。此本南川縣。而高麗時郡人。噵太祖利涉。故仍賜今名云。利川利字。蓋由於此矣。予曰。行宮庭邊有蓮亭。此所謂愛蓮亭乎。昌聖曰。愛蓮之稱。其來已久矣。予曰。愛蓮之義。取周濂溪愛蓮之說乎。此亭之建。始於何時云耶。昌聖曰。故邑倅李世珤。始建此亭。而故相申叔舟。爲扁云矣。予曰。風月亭集中。有鑿得新塘又種蓮。風流可愛主人賢者。謂此亭耶。昌聖曰。然矣。予曰。此距楊根爲幾許里。昌聖曰。不過數十里之地矣。予曰。今番輦路。觀光民人之衆多。可謂初見矣。民始曰。邑中父老。皆以爲挽古所無云矣。予曰。彼林林葱葱者。皆予赤子也。何以則使無一夫不獲之歎乎。一有不獲。是何異於推而納諸溝中也。民始等曰。殿下益加警惕之念。博施愛恤之恩。則唐虞之治。何難復見於今日乎。予曰。卿言誠矣今年年事。果爲登稔。路傍禾稼。無不翼翼。予心欣幸。何可言諭。而予於此。又有所惕然警惧者。承此累豐之後。人心漸至狃安。而實不無粒米狼戾之慮矣。昌聖曰。若値此等豐歲。則在渠輩。猶有不節之歎矣。予曰。奚特民情爲然。朝廷之上。亦多如此之歎。幸無水旱盜賊之警。則豫大之心。侈汰之習。潛滋暗長於不知不覺之中。此正今日君臣上下所可着念處也。民始等曰。聖敎誠好矣。予曰。 先朝庚戌年行幸時。故相閔鎭遠。以驪州淸心樓爲宿所事。屢次仰請。蓋以一日之內。展謁兩 陵。還到利川。則百餘里往來。必至侵夜故耳。其時諸臣。亦多爲言。而以宿所修理。未及預先擧行之故。未果焉。此亦載政院日記中矣。 肅廟戊辰年。亦以利川爲宿所。故鷄鳴後始到行宮。今番則蓋慮此弊。不得不徑夜於驪州。而以今日觀之。若不於驪州留宿。則必不免侵夜到此矣。民始曰。今番則以驪州宿所之故。早到利川。實爲多幸矣。予曰。外方植炬之弊。亦爲除減。此亦可幸矣。昌聖曰。若自 陵所。直還利川。則勢當侵夜。將有五十餘里植炬之擧。而今番幸免此弊。實爲民惠之大者矣。予曰。行宮扁額。曰以于斯者。卽禮記所云歌于斯之義耶。義翊曰。然矣。義翊曰。俄者殿庭。有一卒攔入。見捉於扈衛武監云矣。予曰。厥卒攔入。何故云耶。宣傳官申應周奏曰。厥卒稱以食代。誤入帳內。故方令拘留矣。予曰。該次知敎鍊官及攔入之卒。竝爲出付該營。以待處分事分付。予曰。旣已夜深。卿等必多困憊。退厺休息可也。
정조 3년 · 강
命利川邑原田行査。令廟堂稟處。南漢移轉米。捧留本邑。
정조 3년 · 목
京畿監司鄭昌聖啓言。利川等野邑。皆是原田。而初不降續。故白懲之弊。比他尤多云。若令査陳。則原田之久廢者。自當應頉。而但今年經用匱乏。實捴減縮。亦爲可悶。臣意以爲。各邑詳考田案。原田中終不可起墾之土。使該守令親執行査。從實降續。似爲實惠之大政矣。敎以。令廟堂稟處。又啓言。今聞利川縣監李端會所達。春間所受廣州移轉米。秋來當輸納於山城。而山坂氷路。徑宿運納。其弊不些。民情皆願捧留本邑矣。敎以。不必稟處之事。依此。本邑民人所受南漢移轉米。捧留本邑。待明春從便分難之地可也。
정조 3년 · 강
以尹塾爲驪州牧使。洪秉纉爲楊州牧使。姜宜㷜爲果川縣監。洪景游爲楊根縣監。柳鎭夏爲禁軍別將。李漢昌爲右捕將。幷口傳也。
정조 3년 · 목
具戎服出便次乘輿。出行宮門外。降輿乘轎。到慶安晝停所。下轎入幕次。予曰。日勢今爲何時耶。承旨李義翊曰。幾至已末矣。予曰。各營皆已炊飯乎。宣傳官奏曰。皆已炊飯云矣。出幕次。至攀川小峴。駐蹕。予曰。此處雖無盡停所。日氣頗熱。軍兵必爲疲渴。姑爲留此。使之解渴好矣。仍命設幄次於路上。下馬入幄次。予曰。宣傳官持信箭。分往各營。使之所到處留住。仍爲解渴事分付。宣傳官朴基豊奉信箭出去。少頃還入。予曰。宣傳官何爲而還爲入來耶。基豊曰。爲中營軍兵所遮。未免還入矣。予謂侍臣曰。中營軍律。雖爲至嚴。宣傳官以傳命。奉信箭出去。而亦爲遮斷者。極爲可怪訝矣。予曰。宣傳官以奉命之意。傳於中營。而更爲出去可也。有頃。有一將校牽馬。直入衛內。戛過駕前。予曰。別監衛內。乃是差備之內也。雖承旨史官。若無下敎。亦不敢任意出入。而此將校之攔入。甚爲駭然矣。此是何營將校乎。宣傳官査問以奏。申應周奏曰。中營敎鍊官。以大將令。出去先廂云矣。予曰。近來紀綱。雖甚掃如。而營校之攔入衛內。無所忌憚者。此乃前所未有之事也。承旨李義翊曰。營校攔入。極爲驚駭。使之各別嚴繩何如。予曰。唯。予曰。都承旨入來乎。洪國榮進前。予曰。俄者宣傳官之奉信箭出去者。亦不免見遮於中營。而中營將校。則容易闖入於別監衛內。國體紀綱。無復餘地矣。爲主將者。若能檢飭校卒。知有國法。則焉敢乃已。該大將之事。亦極駭然。國榮曰。伏承聖敎。不勝惶悚。予曰。武藝別監。旣已作門把守。則當初營校之許令放入者。有關軍律。作門武藝別監。從當嚴繩。爲先拿待可也。予曰。各營兵皆解渴乎。應周曰。已爲解渴云矣。仍出幄次乘馬。至草峴前路。予曰。兵房承旨進前。予曰。宣傳官以守禦使迎接所傳令事。奉信箭前去矣。聞於回來之際。信箭至於折傷云。其委折。卽爲査覈以奏。義翊曰。宣傳官馳歸之際。馬疲不能前進。適逢綾城尉具敏和奴子。牽空馬過去。故宣傳官欲爲換騎。則厥奴仍把宣傳官捽下之際。傷於信箭之被折云。雖尋常奉命之行。亦不欲換騎馬匹。則何況信箭。此則前所未有之事。予曰。聞極駭然。此則大關紀律。不可尋常處之。更加仔細査覈可也。至山城左翼門外五里地。守禦使迎接所。下馬入幕次。改御金甲。乘馬入作門。守禦使率中軍以下各營將。跪迎路左。兵曹判書鄭昌淳宣敎曰。敬勞卿等之軍。入左翼門內駐蹕。命宣傳官。以信箭傳于各營。使於路上留駐。仍詣地水堂。下馬陞堂。予曰。只承旨史官大臣守禦使入侍。領議政金尙喆。左議政徐命善。守禦使徐命膺進伏。予曰。卿等鞍馬驅馳之餘。連爲無恙乎。領相則年紀雖高。筋力之强壯。猶勝於左相矣。尙喆曰。不知困憊矣。予曰。歷臨此處者。欲令軍兵。暫爲歇脚之計。而此堂四面。環以池水。諸軍亦足以解渴。殊可幸也。謂命膺曰。別試觀光擧子爲幾何耶。予曰。擧子錄名都數。自政院問該掌官知入可也。予曰。此堂何年所建乎。命膺曰。 顯廟朝壬子年間建云矣。予曰。地水之名。取地水師大人言之義乎。命膺曰。然矣。予指客舍曰。此何處乎。命膺曰。此是本州客舍。而卽所謂人和館也。乘馬至鍊兵館。下馬乘座。各班以次。皆行參現。降座入便次。改具戎服。出次陞座。予曰。京畿監司廣州府尹。率民人入侍。鄭昌順宋煥億。率本州父老人等進前。予曰。大臣入侍。尙喆命善進伏。命秉模。讀諭士民等宣諭綸音曰。予寡人。爲爾等父母。而惠澤不足以下究。使爾等。常不免飢寒困苦之患。此莫非予之不能盡撫育之道也。九重雖曰深邃。每念爾等流顚連之狀。何但金玉靡安。每不覺寢睡不甘。今此遠 陵動駕。式遵 先朝之故事。以伸寡人之情禮。而輦路所過。見爾等扶携塡咽。彌滿道路。擧有欣欣之色。予於是。實不勝忻愛之心。今番動駕。遠路往返。凡所以勞民興役之事。不一而足。唉爾小民。其何能堪乎。凡諸事役。雖皆除免。至於儲置米會減。秋大同免稅。而此何足爲爾等一分息肩之惠乎。思之及此。尤不覺靦然于中。至於山城民人。其所勞苦。比他尤甚。益可矜悶矣。凡有弊瘼。爲爾等愁苦之端者。其須悉陳於前。無有一毫遺漏也。予當使廟堂之臣。守土之官。講求矯革之道。以施賑恤之政。爾等其須知悉。民人等起拜曰。臣等安業樂生。至於今番應行之役。亦皆除減。安有一毫爲弊之事乎。予曰。爾等爲弊之端。予當更問於諸臣。以爲蠲革之道矣。予謂昌聖煥億曰。卿等俱在旬宣字牧之任。凡所以捄民之責。必有素所商量者。今於幸行之時。各爲陳達。使窮困之民。得蒙救濟之恩可也。昌聖煥億曰。謹當採探。仰稟矣。尙喆曰。凡諸釐革之際。須可十分商確。然後可免祛弊生弊之患矣。予曰。列邑之民。孰非予赤子。而至於山城之民。今番之勞役。非比尋常。故予所矜悶。亦倍於他處矣。俄已下敎於圻伯及本州府尹。凡諸民弊。使之採訪以奏。卿等亦必須思變通之道。俾有一分之實惠。是予之望也。命善曰。豈思所以奉承之道乎。尙喆曰。臣等俄者。得聞綾城尉奴子折箭之事。不勝驚駭。予曰。誠如卿言。此亦可見紀綱解弛之一端矣。兵判出去。具敏和奴子。爲先決棍十五度後更稟也。義翊曰。諸玉堂來詣請對矣。予曰。入侍。校理權以綱等進伏曰。傳命信箭。何等嚴重。而具敏和奴子。至於折箭之境。臣等謂具敏和奴子。施以一律。具敏和亦施竄配之典宜矣。予曰。具敏和奴子勘律事。軍律與定法間。在所審處者。從當處分矣。具敏和事依啓。予謂尙喆等曰。南漢移轉米之捧留利川事。果何如。尙喆曰。今此利川縣捧留。蓋出特恩。而於民。可謂大惠矣。予曰。旣知爲民弊端。則雖皆蕩滌。顧何足惜。而聞本縣監所奏。則民情皆願捧留本邑。故不待稟處。特命許施矣。利川至於南漢。道路旣遠。且山城險峻。氷路嵯峨。而飢寒殘民。徑宿運納。其爲艱苦之狀。不言可想矣。尙喆曰。於渠輩實爲他處所無之特恩矣。予曰。明日試官。皆爲承牌乎。承旨徐有防曰。皆爲承牌。而只有趙㻐違牌矣。予曰。何故違牌云耶。有防曰。未知何故矣。予曰。設有情勢之可言者。當此幸行之時。有不可違牌。旣無情勢。而無端不進。誠可怪也。仍敎曰。旣無情勢。行在違牌。大關試體。試官趙㻐。更爲牌招。予曰尙喆曰。卿等必多憊困。早退休息可也。降座乘輿。出鍊兵館。還入行宮。
정조 3년 · 강
召見守禦使徐命膺。廣州府尹宋煥億于南漢行宮。
정조 3년 · 목
予曰。今番卿等之勞苦誠多矣。命膺曰。臣等犬馬之賤。何勞苦之可論乎。予曰。此城乃保障重地。國家之所以倚恃者。非比等閑。而今番來見。城堞門樓。一新修補。軍容凡節。亦頗整健。實爲嘉幸。亦可見卿修擧之勞也。命膺曰。伏承下敎。不勝惶感矣。予曰。守禦廳所管軍兵總數。幾爲一萬五千餘名。則亦可謂不少。此若每加操習。十分精鍊。則豈不爲難當之兵。而近年以來。爲大將者。多不得人。凡諸軍政。一幷抛棄。視同楚越。故今軍兵雖多。而便同無用之物。此豈不寒心乎。卿須十分加意。毋負予倚毗之心也。命膺曰。臣謹當殫竭心力矣。予曰。此處形勝。可謂大險。而只緣武備之不修。一遇煙塵之警。未免講和之地。至今思之。不勝感慨矣。此城乃完豐府院君李曙所築乎。命膺曰。 仁廟朝甲子始築。至於丙寅年畢役矣。予曰。城之周廻。爲幾許步乎。命膺曰。城之內則六千二百九十七步。外則七千二百九十步矣。予曰。 先朝閔膺洙。爲守禦使時。重修此城。而撤去石甓。始爲蓋瓦云。然否。命膺曰。其時膺洙。始爲城役。中間見遞。故判書趙觀彬爲其代。仍爲畢役。而更爲撤瓦。覆甓矣。予曰。四門扁額。皆是卿之所乎。命膺曰然矣。予曰。汗峰城。何時築之乎。命膺曰。 肅廟朝癸酉年。守禦使吳時復。始築此城。而至己酉年。閔鎭厚爲守禦使時。仍爲毀撤。 先朝己未年。趙顯命改築此城矣。予曰。丙子年。虜人等此峰。放大砲乎。命膺曰。然矣。其時砲丸。至擊行宮殿柱矣。予曰。若登此峰。則俯瞰城中云。此處築城。以防敵人之先據。果是不可已之事矣。命膺曰。聖敎誠然矣。予曰。南格臺。今番亦爲修理乎。命膺曰。此亦修築矣。予曰。此處乃爲山城之主峰。而其爲要害。甚於汗峰。故判書閔鎭厚。建白築城矣。中間廢棄。至 先朝壬申年。留守李箕鎭。又爲筵白。仍築西墩臺云。今則無城。而只有墩臺乎。命膺曰。此於山城。可謂猗角之勢矣。予曰。丙子年。廟堂議論。欲以一枝兵。遮絕此路。而未果焉。仍爲敵人所據。至於內外斷絕之境。至今思之。可謂痛惋矣。命膺曰。此乃有識之人。至今歎惜者也。予曰。百濟溫祚王城基址尙在乎。命膺曰。高峰絕嶺之上。尙在餘痕矣。予曰。古人云地利不如人和。雖有此天塹之城。苟無人利。則何以保守。兵食兩事。皆不可偏廢。而有食然後。兵可聚而城可守矣。以丙子時事言之。李曙預備一萬餘石。僅支四十日之糧。而畢竟城地不守。亦由糧餉之不繼。目今陰雨之備。非但組鍊軍兵而已。蓄糧儲穀之道。亦不可不各別留意矣。今則軍餉之留庫者爲幾何。命膺曰。糶糴大米。爲二萬五千四十餘石。其餘各穀。爲三萬餘石。合爲五萬七千七百九十餘石。而今皆折米。不過爲四萬四千八百餘石矣。其中一萬五千石。分給民間。目今留庫者。只有二萬九千八百餘石矣。予曰。本營歲入之錢爲幾何。命膺曰。儲胥所本錢。爲一萬六千餘兩。而 先朝辛巳年間。因將臣筵達。除息貸下於內外各廳。京營別備錢。爲一千七百餘兩。而其外各項所捧錢。爲七千餘兩。一年經費之餘者。不過爲數千兩矣。予曰。府尹亦旣登筵。民邑弊端。皆爲陳達也。煥億曰。此城民弊中最甚者。乃保恤庫債錢事也。予曰。當初何爲而給債乎。命膺曰。當初以軍用之不足。散給此債。收其利息。以補經費。而今則實爲民弊矣。予曰。此猶甚於白骨徵斂。黃口收布。今則殆同指徵無處。而年年收納。至於隣族之督捧者。豈非大端民弊乎。此則不可不蕩滌。明日入侍。更以此陳達。以爲釐革之地可也。予曰。本州以通都大邑。處畿甸要衝之地。凡諸州府之供億。使客之迎送。其爲民役。必非他邑之比。在朝家軫念之道。固已有倍於常。而爲字牧之任者。果能惕念動意。各別撫摩。不使殘民。有呼冤之弊乎。煥億曰。民役比他役。可謂差歇。故姑無大段愁苦之端矣。予曰。頃聞烟戶柴鷄等役。皆定價米。自官貿用云。此外又有他役乎。煥億曰。惟正應供之外。只有行宮內。除草掃雲。春秋點火等些少之役而已。予曰。田結爲幾何。煥億曰。六千七十五結。予曰。本州爲面乎。煥億曰。分爲上中下三道。而合爲二十三面矣。予曰。邑內地形。則四面皆是高峰峻嶺。無平曠耕種之地。邑民豐事。何處爲之乎。煥億曰。四門外數馬場地。則山平野曠故城中之民。皆於此耕種矣。予曰。曾聞東門外田畓。舊屬司饔院柴場。 孝廟朝守禦使李時昉。啓請免稅。屬之城內民戶。使之耕種云。今尙如此乎。煥億曰。 先朝戊午年。府尹沈聖希。更爲收稅。至歲末。以米一斗式。分給於城內民人矣。予曰。今年年事。以沿路所見言之。可謂豐登。而至於窮谷深鄕。亦皆如一否。煥億曰。今年雨暘適中。播種則皆成熟矣。予曰。州民皆受軍餉糶糴乎。煥億曰。然矣。予曰。還穀分給之數爲幾何。命膺曰。一年分給。爲一萬五千餘石矣。予曰。還穀之半留半分。當初法意。豈不便好。而年久法弛。今則成一痼弊。八道同然。豈不可悶之甚乎。但農糧種子之賴此以濟者。亦云大幸。而所分還穀。能無空殼無實之患乎。命膺曰。初旣精捧。得免空殼之患矣。予曰。軍餉所儲處。爲幾倉乎。命膺曰。合爲八倉。而此外亦有稤倉僧倉松坡倉三處矣。予曰。一倉所儲之穀爲幾何。命膺曰。多則五千餘石。少則二千石矣。予曰。所謂稤倉僧倉。亦有儲之穀。而其數亦幾何。命膺曰。稤倉雜倉。合爲四千餘石。僧倉雜穀。亦不下二千餘石矣。予曰。此邑卽畿甸中大鎭。而城內民戶。僅爲千餘戶。是可怪也。命膺曰。城內地形。本爲狹窄。故民戶不能多聚而然矣。予曰。十室之邑。亦有忠信。至於此州。則通計境內戶口。則可謂萬戶之邑。地靈人傑。本無古今之殊。雖於近來。亦豈無人才乎。以丙子時言之。徐欣男不過私奴。而當虜兵圍三匝之日。單身抽出。能得傳命於三南諸道。孟元賓特一閑散。而 聖朝幸行之時。請獻其馬。得以無事入城。至於國初。金邦慶趙狷之類。皆出於此地。然則廣州一府。足可謂人才之府庫。近來亦有異行奇才之名於鄕黨者乎。命膺曰。臣雖未得聞。惟在聖上廣加搜羅。以禮致之耳。予曰。其時昇平府院君金瑬軍官朴震龜。嘗進一木龜於瑬曰。用此則可當一面云。而瑬以爲迃怪却之。蓋震龜以此自況。而時人不知。故未得收用於內子搶攘之時。豈不可惜乎。命膺曰。臣亦聞此言矣。予曰。南漢本名日長山。而國朝中葉以後。始稱淸涼山。人以爲淸兵來侵之徵云。此言果有之乎。命膺曰。此是故老相傳之言矣。予曰。再明日城操時。本州府尹。何營將乎。煥億曰。爲前營將矣。
정조 3년 · 강
命守禦廳隨駕將校赴擧。
정조 3년 · 목
敎曰。守禦廳隨駕將校。依例除初試赴擧。其中已出身者。亦爲依例赴擧。
정조 3년 · 강
命未肅拜守令。仍任前職。卽爲口傳差出。榻敎也。
정조 3년 · 강
以李曾祜爲果川縣監。李命熙爲楊根縣監。口傳也。
정조 3년 · 강
配具敏和于金提郡。
정조 3년 · 목
義禁府啓言。綾城尉具敏和。金堤郡竄配。而請依例押送配所。允之。
정조 3년 · 강
御鍊兵館。親行文武別試。還詣行宮經宿。文試官讀券官徐命善李徽之金華國洪國榮兪彥鎬李性源。對讀官林鼎遠洪樂彬尹行修柳孟養朴祐源李度默金宇鎭趙時偉沈樂銖李夔睦萬中。武試官參考官徐命膺鄭尙淳李柱國。參試官申應周尹行元吳毅常。
정조 3년 · 목
具戎服乘輿出行宮。詣鍊館。降輿陞座。予曰。赴擧儒生。應試武士。皆爲待令乎。承旨徐有防曰。皆爲整齊於作門外矣。試官以下行禮訖。予曰。儒生入門數爲幾許。有防曰。八百餘人矣。武士之應試者亦幾許。承旨李義翊曰。姑未的知矣。以在德不在險爲賊題。予曰。諸生各各分坐。勿爲雜亂之意。試所承旨申飭可也。○敎曰。今番庭試取三人。又敎曰。守禦廳將校別試射時。守堞軍官陳儀行金碩官。柳葉箭一巡邊三中。竝直赴殿試。予曰。武擧子試射。幾皆爲之乎。義翊曰。幾盡爲之矣。予曰。入格人爲幾何。義翊曰。十五人矣。少頃。予曰。武科入格人。皆令進前。李尙淵等進伏。予下詢其姓名訖。予曰。收券爲幾何乎。有防曰。所捧爲五軸矣。予曰。諸試官進前。仍爲考試。此外試券。次次入之。謂命善曰。今番設科。蓋爲慰悅三邑人士也。必須精詳考閱。無有遺珠之歎也。予曰。不必於早呈券軸。盡爲抄出。雖晚後呈券。亦爲仔細考覽也。鄕谷儒生。旣無器具。雖晚呈。其中亦豈無實材乎。命善曰。聖敎誠然矣。予曰。合考爲幾張乎。予親爲坼榜。以次呼名。閔台爀黃仁炫尹永儀進伏。予謂義翊曰。三邑帳籍。皆爲考準乎。命善曰。尹永儀。稱爲廣州儒生。而本州帳籍考見。竝無入籍居生之事。只以近族之率戶冒赴。極可怪駭矣。予曰。考籍許赴。法意甚嚴。而托以率戶。冒入帳屋。果爲駭然矣。命善曰。此等之類。依法拔去。然後可懲後弊矣。予曰。尹永儀旣已拔去。合考中之次人。更卽考閱。仍爲升付好矣。命善更爲考試訖。予親爲坼榜。仍令呼名。曺允大進伏奏姓名。予曰。唱榜卽爲擧行。仍行唱榜禮。具戎服。東西班隨駕從官。亦以戎服行禮。領議政率百官陳賀。進致詞如儀訖。敎曰。新恩政事。當日爲之。予曰。守禦使進前。命膺進伏。予曰。南漢一城。乃國家之緩急。所恃也。其所保釐之責。專在該營。而至於僧軍之圑束。亦是 祖宗朝創設之法。則此亦保釐中一事也。予於今行。旣閱該營之軍容。則僧軍坐作之法。亦不可不一試。卿其出去。使僧將率僧軍入來。擺列於館前路上可也。命膺曰。僧軍已爲待令矣。予命宣傳官。仍爲號令。僧軍等列成方陣於臺下。又成圓陣。予謂命膺曰。多年不鍊之兵。猶知節制。方陣圓陳。皆能如法。亦可尙也。命僧將進來臺下。行參現禮後。使義翊諭之曰。爾能解行軍列陣之法。良用嘉尙。軍法諸書。亦能通曉乎。僧將奏曰。旣有僧軍遵來古規。故粗能知此矣。予曰。保障重地。比他自別。爾等各別橾習。無或怠惰。以爲緩急一臂之用可也。命僧將退歸信地。予曰。僧將之名爲誰。命膺曰。臣瓉云矣。予曰。僧軍之設。蓋自 仁廟朝甲子年築城時。而其時得異僧覺姓者。命爲八道都總攝。專任城役。仍令召募僧軍。使之圑束爲伍。分位各刹。而近年以來。旣不勤於操練。又不恤其事役。多爲離散。漸不如初云。然否。其所爲弊之端。卿其陳達也。命膺曰。渠輩無他聊賴。只應公私之役。故以此爲苦。漸皆逃散。至於難支之境矣。予曰。然則誠可矜悶。何以則有捄弊之道乎。命膺曰。無變通之策矣。予曰。團結爲兵。不但爲緩急之助也。此亦均是赤子。則旣知其流離難保之弊。而不思所以救濟之道乎。卿須更加商量其矯弊。從近稟達也。予曰。僧軍之戎裝兵器。殆不成樣。此亦不可無變通之道矣。命膺曰。聖敎誠然。而果爲事勢之所拘矣。予曰。南漢埋火之法。卿見之乎。命膺曰。臣亦未及見之矣。予曰。山城兵具中。此爲最緊之用。而近緣軍務之抛棄。此等竗法。亦不鍊習。豈不可惜乎。今當親試。卿其出去釐頓可也。少頃。命膺還入奏曰。埋火諸具皆爲待令矣。予曰。埋之於何處乎。命膺曰。館前大路南邊矣。予曰。然則有臺上號令。然後可以擧行乎。命膺曰。然矣。予命宣傳官。號信砲一聲。砲聲出而火箭齊發。予曰。是法足可爲天下之最矣。此是明將袁崇煥。試於寧遠之紅夷砲遺制乎。命膺曰乃其時傳來之法云矣。予曰。丙子年則此法未及出。故不得用之於戰場。誠可歎惜。命膺曰。然矣。予曰。曾聞山城別破陣。皆爲此等技。而許多人中。只有二人能鍊習云。此亦不能勸奬之致也。卿其加意修擧可也。命膺曰。雖當習操之時。而此法則多不擧行。故軍人中能解此技者。果尠矣。降座乘輿。出鍊兵館。還行宮。
정조 3년 · 강
三司陳啓請尹永儀重繩。賜批。副修撰沈樂洙尹行修。持平宋樂申應淵。獻納李命憅。正言朴天行。
정조 3년 · 목
樂洙等啓言。考籍許赴。法意甚嚴。而尹永儀之只憑一式年率籍。肆然冒赴。事極可駭。臣等謂爲先勿施。從之。 樂等啓言。尹永儀身爲士子。不有朝令。誠極駭痛。請爲先勿施於元榜中。從之。 命憅等啓言。尹永儀身爲士子。事極駭然。請依法重繩。從之。
정조 3년 · 강
有政。吏曹判書李徽之。參判兪彥鎬。兵曹判書鄭尙淳進。
정조 3년 · 목
以李★(土+甲)爲同義禁。申應顯爲安州牧使。西春君燁爲都總管。
정조 3년 · 강
御西將臺。行城操夜操。還詣行宮經宿。
정조 3년 · 강
命廣州結錢一千四百兩。劃送保恤庫。以充支放。
정조 3년 · 목
守禦使徐命膺啓言。今此保恤庫債錢四千兩。特敎蕩減。誠是城民生死骨肉之恩也。惟是留營攴放四百兩。不可無區處之道。以臣前所請得廣州結錢一千四百兩。劃送保恤庫。請以充支放等需用。從之。
정조 3년 · 강
命關西小米耗作錢儲留。以爲城操後犒賞之費。
정조 3년 · 목
守禦使徐命膺啓言。日前筵中。自上俯軫幸行操鍊時。臣營責應之浩繁。劃給關西小米二千石。而昨年海西添餉小米。以價賤不能賣。臣與道臣。往復相議。仍留黃鳳兩邑。以守禦穀。使之糶糴矣。今番錢穀。一皆取用於臣廳管餉錢穀。無他稱貸之事。若又賣彼償此。則轉換之際。自多弊端。今番費入。直爲據實會減於管餉錢穀。而城操之十五年不行。輒因費入之難辦。今此關西小米二千石。一依海西小米例。仍留該邑糶糴。以三千石耗三百逐年作錢。儲留於留營。以爲城操後試射放犒賞之費事。請成節目遵行。從之。
정조 3년 · 강
命山城炭鹽。付之留營別將擧行。
정조 3년 · 목
守禦使徐命膺啓言。山城古有所捧釜鼎錢二百八十兩。間年貿炭貿鹽。或埋或燔。而皆內外營校吏輩。自下經紀。故所謂炭鹽。有名無實。因今付之留營別將。每當炭鹽取貿時。必看色捧上後。炭則依前埋置。鹽則依江華黃州例。作爲鹽山。其留營別將之不勤擧行者。解由拘礙。則庶有實效。故敢達矣。從之。
정조 3년 · 강
命守禦廳哨官。以本廳屯窠。爲久勤差送之階。
정조 3년 · 목
都承旨洪國榮啓言。守禦廳京哨官鄕哨官。其數不少。而薄料聊賴。甚爲可矜。臣待罪該廳時。以本廳屯窠豐薄。爲渠輩久勒差送之階矣。聞近復廢却云。一番定式。然後當永久遵行。請以此出擧條定式。從之。
정조 3년 · 강
命山城校卒試取時漏落。還宮後鍊戎臺待令。
정조 3년 · 목
敎曰。山城校卒。勤勞過多。試時時偶然落漏。渠輩情願。必欲觀親臨試才云。還宮後鍊戎臺一體待令。又敎曰。山城校卒追試射之類。令本府先試初試入格之類待令。規矩依今番隨駕將校初試例擧行。
정조 3년 · 강
御誠正閣。行晝講。特進官金華鎭。同經筵李性源。承旨南䳽聞。玉堂嚴思晚權以綱。假注書趙興鎭。史官李信祜鄭東浚。安昌君燝。武臣李仁彬。
정조 3년 · 강
平安監司李徵之疏辭新除藩任。賜例批。
정조 3년 · 강
玉堂聯箚請正言李師濂遞差。賜批許之。校理嚴思晚。修撰權以綱。
정조 3년 · 목
刑曹文案抄出草記。泗川縣金有珪。以已出之投地傷殞。寡妻之迫逐餓死。兄弟之不和遠徙罪定配。而本以兩班浚辱事。見捉於風聞云云。珍島郡崔益大。以三寸叔毆打罪定配。而與叔母相詰時。其叔以石自打其頭云云。明川府金星彩。以薄待嫡母罪定配。而金召史誣呈云云。興陽縣韓金奉。以不能善事其母定配。而洞人等狀。言其可矜云云。渭原郡申二得。以薄待老母毆打兄嫂罪定配。而本以風聞見捉云云。安東縣奴卜得。以薄待老父罪定配。而本以風聞見捉云云。江陵府奴好奴味。以私奴敢佩良人號牌罪定配。而本以具參奉家婢夫。作花妻李召史。故推治而遲晚云云。金化縣金聖得。以工匠敢佩幼學號牌罪定配。而靈光荏子島婢卜禮。以橫叛上典罪。仍本役定配。而其夫謂渠行淫。欲爲棄置。毀言於上典家云云事。敎以。點下各人等段。犯罪與勘律。或有事實之眞僞混淆者。又或有酌決之輕重顚倒者。俱有可恕之端。幷放送。
정조 3년 · 강
召見左議政徐命善。平安監司李徽之于誠正閣。
정조 3년 · 목
予曰。何間當下直乎。徽之曰。欲於望後下直矣。予曰。昨年 璿源殿行 祭時。時原任皆爲入參乎。命善曰然矣。
정조 3년 · 강
璿源殿行 祭時。命時原任大臣入參。
정조 3년 · 목
敎曰。明日 璿源殿行 祭時。時原任大臣。依昨年例入參。前一日入來齋宿。
정조 3년 · 강
藏譜閣懿昭廟。命行展拜。仍行 酌獻禮。
정조 3년 · 목
敎曰。 先朝影幀。藏譜閣奉安後。尙未展拜。 璿源殿茶禮罷後。當詣 彰義宮藏譜閣展拜後。仍行酌獻禮。以此分付。旣是同宮之內。亦於 懿昭廟。當行展拜禮。仍行酌獻禮。幷令分付。
정조 3년 · 강
以金勉柱爲副校理。
정조 3년 · 목
敎曰。予知其可用。奎章閣待敎金勉柱。副校理除授。
정조 3년 · 강
遞直閣金宇鎭。
정조 3년 · 목
敎曰。在外奎章閣直閣許遞。與待敎未差之代。待明朝政官牌招。開政差出。
정조 3년 · 강
命領議政給由馬澆奠床備給。
정조 3년 · 목
因領議政金尙喆掃墳呈辭。有是命。
정조 3년 · 강
吏曹判書宋德相疏辭新除天官之任。仍徑行。賜批。
정조 3년 · 목
批以。授卿家宰者。予意任卿以激揚之責。期有實效。而卿則反以爲歸山之資。此何事也。甚矣情志之不相孚也。卿行想未及遠。未暇長語。須體小子之意。卽爲入城。共濟國事。仍命遣承旨敦諭于宋儒賢處。
정조 3년 · 강
玉堂聯箚請宋儒賢勉留。賜批。校理嚴思晚金翊休。修撰權以綱。
정조 3년 · 목
箚略曰。卽伏聞吏曹判書宋德相告歸之說。纔已登徹矣。竊念儒賢造朝。矜式有所。招延未久。遽爾長往。亟加敦諭。以盡勉留之道焉。批以。今方敦於儒賢矣。
정조 3년 · 강
御誠正閣行晝講。知經筵趙㻐。特進官李命植。承旨李在學。玉堂嚴思晚權以綱。假注書趙興鎭。史官李信祜鄭東浚。西春君熚。武臣李壽弘。
정조 3년 · 목
具翼善冠袞龍袍。乘輿出宣化門。由光範門詣藥房降輿。入齋室。○敎曰。明日還宮時。當詣 毓祥宮展拜。自內當行酌獻禮。該房知悉。
정조 3년 · 강
藏譜閣行禮時。命時原任大臣金奉朝賀入參。
정조 3년 · 목
敎曰。明日 藏譜閣行禮時。時原任大臣入參內庭。金奉朝賀亦爲入參事。遣史官傳諭。
정조 3년 · 강
判下兵曹。 彰義宮擧動時。隨駕軍兵磨鍊草記。
정조 3년 · 목
因該曹草記。敎以。以訓局十哨步軍及三哨馬軍隨駕。禁軍則四番隨駕。
정조 3년 · 강
吏曹判書宋德相再疏乞遞。賜批。
정조 3년 · 목
批以。昨日敦諭之後。達宵耿耿。冀回邇心。巽章又到聞已渡漢。此心悵然。不知爲諭。卿則去就之際。必欲取則於古人。而獨不念國事之重。予意之勤乎。授卿本職者。予意不偶。豈可乍授旋遞乎。卿須幡然改圖。從速造朝。以副予意。共濟時艱。仍命遣史官傳諭。
정조 3년 · 강
工曹參議金亮行疏辭水部新銜。仍陳病乞歸。賜批。
정조 3년 · 목
批以。曠歲招延之餘。爾幸幡然造朝。爲世道欣喜。曷有其旣。初筵聞爾引疾之奏。將攝多日。則豈至難强。而想望之餘。忽有此請歸之章。惘然失圖。益愧予誠意之不能孚也。爾須亟回邇心。安意調理。俟少間造朝。以副予慇懃之意。仍命遣史官傳諭。
정조 3년 · 목
以閔慶世爲正言。尹行元爲副校理。洪檢爲戶曹參判。趙㻐爲藝文提學。金勉柱爲直閣。徐龍輔爲待敎。申大權爲扶安縣監。
정조 3년 · 강
命明日受 香所諸執事淸齋。遣吏郞摘奸。
정조 3년 · 목
東南 關王廟纛所祭。在再明也。
정조 3년 · 강
命明日留陣。禁衛營爲之。
정조 3년 · 목
敎曰。明日留陣。禁衛營爲之。其餘營門留陣留營。幷置之。
정조 3년 · 강
命待敎徐龍輔牌招察任。
정조 3년 · 목
敎曰。金勉柱之特除館職。雖是下位。與經陞六品有異。則焉敢諉以館規。如是逡巡乎。況於閣職。可謂皮之不存。待敎徐龍輔。旣命只推。自本閣牌招察任。
정조 3년 · 강
命藝文提學趙㻐。弘文提學兪彦鎬。更卽牌招。
정조 3년 · 목
敎曰。三處 酌獻禮祭文製進時急。而受押時刻已晚。兩館提學幷皆違牌。尙無膺命者。揆以事體。誠極未安。藝文提學趙㻐。弘文提學兪彦鎬。幷令更卽牌招。趁速製進。又敎曰。以 祭文之未撰。 酌獻禮將不得行之乎。牌望勿施。更卽牌招。
정조 3년 · 강
命趙㻐兪彦鎬幷禁推。
정조 3년 · 목
敎曰。明日 酌獻禮 祭文。所重果何如。則或違四牌。或違三牌。以 祭文之未及撰進。將爲不得行禮。如許國體。前未有聞。兪彦鎬則猶諉之以新除。趙㻐則曾已行公之人也。此何分義乎。極可寒心。提學趙㻐兪彦鎬。幷下義禁府推考。○敎曰。前大提學牌招。明日酌獻禮 祭文。卽爲製進。
정조 3년 · 목
因 香室親押單子。敎以。以藝文提學之終不膺命。今日卽親押當日。而更鼓幾至曉漏。揆以事面。決不可此時爲之。國體則壞損無餘地矣。明日 酌獻禮前。仍以出宮服色。當行親押於仁政殿月臺後出宮。以此分付。
정조 3년 · 강
詣 璿源殿。行酌獻禮。
정조 3년 · 목
具翼善冠袞龍袍御齋室。敎曰。酌獻禮前一刻入之。時至出次。乘輿至瑞暉門降輿。入詣 璿源殿奉審後。仍行 酌獻禮。禮畢還出瑞暉門。乘輿還藥房齋室。
정조 3년 · 강
詣 藏譜閣懿昭廟毓祥宮。親行酌獻禮。
정조 3년 · 목
具遠遊冠絳紗袍。出藥房齋室。乘輿詣仁政殿月臺降輿。就褥位親押 香祝如儀訖。乘輿出仁政門外降輿。乘輦出敦化門。詣 彰義宮大門外降輦。乘輿入齋室。改具冕服。詣 藏譜閣奉審。○予曰。時原任大臣一體陞殿奉審可也。酌獻禮時至。就板位行禮如儀。○敎曰。執禮金翊休。事過後令該府處之。○改具翼善冠袞龍袍。乘輿詣 懿昭廟大門外降輿。入詣 廟內奉審。仍行酌獻禮如儀訖。乘輿仍詣 毓祥宮降輿。入 殿內奉審。仍行酌獻禮如儀訖。還齋室。○予曰。卿宰參班人極少。不參人竝捧現告。予曰。趙㻐事萬萬駭然。今日臣僚之逮事 先朝者。凡於一分報效之道。所當竭蹶之不暇。而況今日酌獻禮祭文。毫無可引之情勢。必欲不爲製進者。是豈分義之所敢出乎。此則可謂慢朝廷也。不可不嚴處然後。可使今日臣子。小知分義之不可忽。而朝廷之不敢慢也。予曰。史官出去。當直都事卽爲招致。使之當刻內配所定入事分付。○出齋室。乘輿至大門外降輿。乘輦入敦化門。至協陽門外降輦。○予曰。付處罪人趙㻐押去都事。下直催促可也。予曰。趙㻐事。豈有如許分義乎。旣無一毫可引之義。而公然不製 祭文。此無他。只是輕蔑朝廷而然矣。寧不萬萬駭然乎。且其本來愚濫之習。予已知之。而近來則尤無忌憚。凡於賓對講筵登對之際。筵體之慢蹇。前所未見。若有一分嚴畏之心。豈有如此頑慢之奉乎。此人自在春坊時。前後除命。一不膺仕。此亦有何所執而然乎。如此名實不相副之類。決不可置之朝著矣。都承旨洪國榮曰。今番四牌不進。誠過矣。聖敎如此。雖遠竄亦何妨乎。予曰。雖中道付處。若使之終身於此。則何遽不若遠竄乎。仍乘輿入宣化門還內。
정조 3년 · 강
遣承旨詣受 香所。奉審摘奸。
정조 3년 · 목
東南 關王廟纛所祭。在明日也。
정조 3년 · 강
命御營都提調金尙喆。兼察御將。
정조 3년 · 목
因御將兼察啓稟。有是命。
정조 3년 · 강
命時囚罪人趙㻐。中道付處。
정조 3년 · 목
敎曰。此不嚴處。如此慢朝廷之習。將有不可勝言者矣。況今日酌獻禮 祭文。無毫分可引之情勢。必不欲製進者。又何意思。時因罪人趙㻐。中道付處。
정조 3년 · 강
諭儒賢金亮行。
정조 3년 · 목
敎曰。道見爾祗迎。而以其路次不得召見。殊極悵歎。日間當命入侍。爾其登對事。承旨傳諭于儒賢處。
정조 3년 · 강
承旨南䳽聞。以工曹參議金亮行附奏啓。
정조 3년 · 목
書啓以爲。臣奉聖敎。傳諭于北部司宰洞契工曹參議金亮行處。則以爲。臣之病勢。比前有加。奄奄委席。而適値輿衛儼臨尺地。不敢偃便私次。扶將出門。以伸祗迎之忱矣。忽伏蒙特遣近侍。恩諭鄭重。不勝惶感之至。至於日間登對。以此病狀。實無趨承之望云矣。
정조 3년 · 강
遣承旨詣 宗廟景慕宮。奉審摘奸。
정조 3년 · 강
御誠正閣。行晝講。特進官金魯鎭。同經筵李普行。承旨南䳽聞。玉堂嚴思晚權以綱。假注書徐鼎修。史官李信祜鄭東浚。安春君烿。武臣李章漢。
정조 3년 · 강
命弘文提學兪彦鎬附過放送。申飭行公。
정조 3년 · 목
敎曰。兪彦鎬事。比諸趙㻐。果有間焉。且屢違召命。不卽出脚者。所引之義。不但爲新除文任一事而已則足可屬之士大夫重出處之廉防。此而與㻐同勘。則將使弦韋。至於無別。弘文提學兪彦鎬。附過帶職放送。仍卽牌招。申飭行公。
정조 3년 · 강
命明日晝講。奎章閣一提學同爲入侍。
정조 3년 · 강
命弘文提學牌去來催促。
정조 3년 · 목
敎曰。弘文提學牌去來催促。其令夜深前承牌。
정조 3년 · 강
獻納李命勳疏陳母病乞遞。仍請召致儒賢。賜批。
정조 3년 · 목
疏略曰。臣老母宿病。越添於換節之時。飮啖全却。氣息凜綴。伏乞亟許鐫免。以便救護焉。臣昨伏聞吏曹判書宋德相陳疏告歸。竊不勝愕然之至。惟殿下備盡召致之道焉。又伏念工曹參議金亮行。造朝未幾。旋又引疾請歸云。伏願益篤敦勉之誠。俾有共貞之休焉。批以。吏判之行。行已有日。已無及矣。爾言若此。方思更致之道矣。工曹參議事。辭病每有告退之意。然欲留意勉留也。爾其勿辭。救護母病。
정조 3년 · 강
金吾。以趙㻐洪忠道西原縣付處押送啓。
정조 3년 · 강
御誠正閣。行晝講。召見內閣提學徐命膺。特進官李福源。同經筵徐有隣。承旨李在學。玉堂嚴思晚權以綱。假注書徐鼎修。史官李信祜鄭東浚。安川君烓。武臣李漢五。
정조 3년 · 목
講論語。○予曰。本閣曬書。雖已過夏。而旣經潦水。且 御製奉安後。一未曝曬。甚可悶。曬書一節。從近擇日擧行可也。命膺曰。當以何間擇日乎。予曰。以念前爲之可也。命膺曰。擇日自本閣擧行乎。予曰。似然矣。仍敎曰。晚後來待摛文院可也。
정조 3년 · 강
玉堂聯箚請敦召儒賢。賜批。校理嚴思晚。副校理沈煥之。修撰權以綱。副修撰朴祐源。
정조 3년 · 목
箚略曰。伏以吏曹判書宋德相。尋鄕纔數日。而工曹參議金亮行。告歸之疏又上矣。臣等竊恐聖上招延之誠。或歸於有始而無終也。伏願更加敦召。以光聖德。批以。今方敦召於儒賢矣。
정조 3년 · 강
諭工曹參議金亮行。
정조 3년 · 목
敎曰。方竢登對。今見爾章。爾已尋鄕。此心悵然。無以爲諭。爾以宿德。旣膺招延。則一登筵席。遽尋林泉。雖因予誠意之淺薄。獨不念朝野之想望。國事之泮渙乎。行應不遠。爾其亟回遐心。卽爲造朝事。遣承旨傳諭于工曹參議金亮行所到處。又敎曰。儒賢以病尋鄕。方命敦諭。期回遐心。道次★(止+且)★(止+吾)。慮或添損。其令內局。特相當藥物。看病以來。
정조 3년 · 강
御誠正閣。行晝講。知經筵黃景源。特進官李命植。承旨沈念祖。玉堂嚴思晩權以綱。假注書徐鼎修。史官李信祜鄭東浚。凝善君爔。武臣李彦忠。
정조 3년 · 강
命十八日 奉謨堂展拜。依昨年擧行。
정조 3년 · 목
敎曰。十八日 奉謨堂展拜。依昨年定式擧行。又敎曰。再明日 奉謨堂展拜時。雲寶劍宣傳官外侍衛。皆以入直擧行。又敎曰。再明日門路。依昨年定式擧行事分付。
정조 3년 · 목
敎曰。十九日雖是原定日次。有相値事。本營習操。進定於明日事。分付訓鍊都監。
정조 3년 · 강
命弘文提學兪彦鎬。嚴飭行公。
정조 3년 · 목
因弘文提學兪彦鎬推考啓辭。敎以。分義所在。安用乃爾。旣無違牌之望。今則更不當牌招矣。至於三日懸牌。又是大關紀綱者。姑觀肅命與否。更當下敎。此啓辭勿施。使之嚴飭行公。
정조 3년 · 강
御奎章閣。行燕射禮習儀。
정조 3년 · 목
自內行禮也。○予曰。今日習儀。必爲爛商爲之然後。可無臨時失儀之患矣。
정조 3년 · 강
承旨沈念祖。以工曹參議金亮行附奏啓。
정조 3년 · 목
書啓以爲。臣奉聖敎。往諭于楊州蘆原工曹參議金亮行所到處。則以爲。臣之告歸。猶自耿結于中矣忽伏蒙特遣承宣。追至郊外。宣以恩諭。非臣愚陋所敢承當也。臣之病狀。苟有毫分可强之勢。則何忍仰孤我聖上之至意。而目今擔舁之行。實無自力還入之望。情禮虧缺。不勝惶悚云矣。
정조 3년 · 강
館學儒生進士尹靖國等八十七人。上疏請召致儒賢。賜批。
정조 3년 · 목
疏略曰。嗚呼我殿下求治好賢之誠。靡不庸極。何幸祭酒臣宋德相。參議臣金亮行。相繼登朝。周旋經幄矣。不意宋德相徑歸鄕廬。臣等不勝嗟惜之至。伏念今日旣致之儒賢。決然謝歸。而殿下若不得更致。則顧波在廷之儒賢。又雖欲辭歸。殿下將何以留之。伏望殿下。克盡誠禮。復使遐蹈之心。幡然改圖。再造淸朝。以輔我堯舜之治焉。批以。己諭於堂箚之批矣。
정조 3년 · 강
御誠正閣。行晝講。特進官金華鎭。同經筵李性源。承旨鄭民始。玉堂嚴思晩權以綱。假注書徐鼎修。吏官李信祜鄭東浚。西淸君煋。武臣具世勣。
정조 3년 · 강
命侍從堂上堂下違牌坐罷人。一幷敍用。
정조 3년 · 강
差下實錄堂上鄭尙淳。郎廳金勉柱。
정조 3년 · 목
實錄廳啓言。本廳堂上趙㻐付處代。行副司直鄭尙淳差下。郎廳有闕代。副校理金勉柱差下。請使之察任。允之。
정조 3년 · 강
右參贊鄭光漢陳疏自引。賜批。
정조 3년 · 목
疏略曰。日昨筵中。大僚以曾任秋曹時事。至有譴罷之請。臣不勝惶恧之至。伊時文案。已蒙聖鑑之俯燭。雖不敢縷陳。而在臣自訟之義。豈敢晏然如無故之人哉。短章自列。乞賜勘處焉。批以。卿其勿辭行公。
정조 3년 · 강
今日 奉謨堂展拜。命置之。
정조 3년 · 목
敎曰。夜有大雷電以雨之災。嗚呼天之疾威。示譴於小子者。可謂至矣。旣警之又告之。丁寧諄複於十日之內。殆若手携面命。牗迷開蒙者然。寡人不穀。繞榻終宵。誠不知何以仰塞天譴也。嗚呼天遠乎人哉。在吾方寸間耳。吾心有善惡將萌之幾。而天意便亦有災祥必感之應。捷於桴鼓。急於影響。蓋天與人一理。而元無毫忽之差爽者。有如是矣。嗚呼可畏非天。故曰上帝臨汝。毋貳爾心。雖使今之時。陰陽調風雨和。在人君之位者。猶且虁虁栗栗。對越祗敬。必思懋循天理。動合天則之道。以冀天心之底豫。天命之迓續。矧伊逢天癉怒。災沴疊現之日乎。予寡人反顧循省。無事而非尤悔之事。無政而非尤悔之政。惟彼仁愛之天。安得不威之譴之於小子也哉。經曰。敬天之怒。無敢戲豫。敬天之諭。無敢馳驅。昊天曰明。及爾出王。昊天曰朝。及爾游衍。倘使寡人。痛自剋責。奮勵抑畏。則庶可以迓續幾絕之天命。底豫已怒之天心。今日之災沴。又何從而至也。惟予茫昧。不惟不念斯義。纔經災沴。秪是依舊樣子。無一分振作之望。而維新之工。濯舊之效。置之相忘之域。使一國之人。駸駸入於含糊鶻突之中。曾不悟楚之鐵劍利也。反爲倡優拙焉。所謂厝火積薪。安寢其上者此也。予聞古人之言曰。國家將有失道之敗。天乃先出災害以譴告之。不知自省。又出怪異以警告之。嗚呼天之所以旣警之又告之者。又何近似於此說也。予於日前遇災也。急於責躬。未暇及於有位之闕失者。斯乃格我心正厥事之意也。況當荐雷之儆。深切自訟之懼。又何求備於群僚也。嗚呼國事之日非。惟予之罪也。國勢之日下。惟予之罪也。國運之日否。惟予之罪也。非予不穀之罪。曷有以致此也。自今日減膳五日。又我匡弼之臣。直言予得失。以爲回怒轉災之方。是予之望也。
정조 3년 · 강
御誠正閣。行晝講。特進官洪樂性。同經筵徐有隣。承旨南鶴聞。玉堂沈煥之權以綱。假注書徐鼎修。史官李信枯鄭東浚。安川君烓。武臣鄭順釆。
정조 3년 · 강
政院議啓陳勉。賜批。承旨洪國榮鄭民始徐有防李在學沈念祖南鶴聞。
정조 3년 · 목
議啓以爲。臣等夜聞轟燁之異。繞壁彷徨。朝奉修省之敎。聚首感激。災不虛生。胡至於再。臣等以補闕之義。烏可無一言乎。嗚呼凡今邦刑太紊。君綱不立。時務叢脞。國勢凜綴。始雖拭目。終歸解體。初若有爲。末乃無成。殿下之病。直坐於委靡二字。苟且偸安。無一毫振作之望。凡所以仰答天譴之道。殿下旣言之詳矣。顧何待臣等菲說乎。惟殿下懋哉。批以。卿等之啓。言之甚切摯。予庸嘉尙。思欲捨口耳之末務。而反以求諸身心之實工也。至於委靡二字。尤是對症之良劑。又期振作之有效也。
정조 3년 · 강
大臣。以雷異聯箚陳勉。仍乞退。賜批。領議政金尙喆。左議政徐命善。
정조 3년 · 목
箚略曰。旬月之間。有此荐雷之警。仰惟聖心。必益懍惕。噫天人相感之理。貴在誠意之交孚。常使穆穆對越之睿誠。仰副諄諄告誠之天心。則何患不皇穹悅豫。災沴自消也。顧今消弭之實政。恐不出於斥退臣等。以彰其尸素孤負之罪。惟願亟賜處分。以答天譴。批以。非時之雷。失節之雨。豈是尋常災異。而旬日之內。疊現層至。殆若諄諄然敎詔者然。一則予否德之所召。二則予否德之所致。方期反求諸方寸之間。克自刻礪。以爲一分底豫之道焉。至於箚中所引。得無過中之甚乎。卿等安心勿復控辭。卽起視事。務盡燮理之責。是予之所拱而竢之也。仍命遣史官傳諭于領左相。
정조 3년 · 강
有政。吏曹參判兪彦鎬。參議李秉模進。
정조 3년 · 목
以鄭尙淳爲刑曹判書。黃景源爲藝文提學。尹坊爲同義禁。李昌漢爲永春縣監。
정조 3년 · 강
吏曹參判兪彦鎬疏辭文苑之任。賜例批。
정조 3년 · 강
工曹參議金亮行上疏徑行。仍陳諸條。賜批。